b"\n_START_ARTICLE_\nTormod Eikill\n_START_SECTION_\nMusiker\n_START_PARAGRAPH_\nSom musiker han han virket som gitarist, omnichordist, vokalist og bandleder._NEWLINE_Eikill startet s\xc3\xa5 sm\xc3\xa5tt karrieren som 15-\xc3\xa5ring, men plate ble det f\xc3\xb8rst i 1973 med bandet Keryx, ledet av H\xc3\xa5kon Berge. I denne tiden ble Eikill ogs\xc3\xa5 kjent med Bj\xc3\xb8rn Eidsv\xc3\xa5g, som dirigerte et tensing-kor i Sauda, Star Sing. \xc3\x85ret etter, da begge var studenter ved Menighetsfakultetet i Oslo, startet de Eidsv\xc3\xa5gs f\xc3\xb8rste band, Frender, hovedsakelig sammensatt av kamerater og MF-studenter._NEWLINE_Eikill bidro med arrangementer og spilte p\xc3\xa5 Eidsv\xc3\xa5gs f\xc3\xb8rste to plater. I tillegg var han ogs\xc3\xa5 studiomusiker for plateselskapene For-X (Kirkelig Kulturverksted) og Lu-Mi, og spilte p\xc3\xa5 utgivelser til artister som Kari Hansa & Gregers Hes, Rune Larsen og Mini-Tvers. Han deltok ogs\xc3\xa5 som musiker p\xc3\xa5 Rune Larsens gjennombruddsserie p\xc3\xa5 NRK, \xc2\xabHele Menigheten Synger\xc2\xbb._NEWLINE_I Oslo-tiden var han ogs\xc3\xa5 med i diverse band-konstellasjoner, mest kjent er Morten J\xc3\xb8rgensens band Bygeriljaen Lumbago, som han forlot f\xc3\xb8r bandet slo gjennom som Lumbago._NEWLINE_F\xc3\xb8r han dro tilbake til Stavanger, bodde han i Lillestr\xc3\xb8m-traktene og var aktiv i musikermilj\xc3\xb8et der - bandet Siste Skrik er det eneste fra den tiden som har lagt igjen plater etter seg._NEWLINE_I 1985 var han tilbake i Stavanger og startet bandet The Well sammen med Gunnar T\xc3\xb8nnesen. Bandet ga ut plate i 1989, men ble oppl\xc3\xb8st i 1991._NEWLINE_Eikills eneste soloalbum, Thule Fever, kom s\xc3\xa5 i \xc3\xa5rsskiftet 1992-93._NEWLINE_I 1995 ble Janne Hagens Gospel Combo dannet. Bandet ga ut plate p\xc3\xa5 EMI \xc3\xa5ret etter, og var aktivt fram til 1998._NEWLINE_Etter dette har Eikill stort sett v\xc3\xa6rt prosjektmusiker, men lager plater med Ole Fjetland Band og Supersofa. I tillegg har han spilt omnichord og gitar p\xc3\xa5 produksjoner hos Gunnar T\xc3\xb8nnesen i Klepp lydstudio.\n_START_SECTION_\nPresse\n_START_PARAGRAPH_\nF\xc3\xb8r han fikk jobb i Rogalands Avis i 1984, jobbet Tormod Eikill i avisa Varingen. I september 1996 skapte han Rogalands Avis' nettutgave, gikk s\xc3\xa5 til Stavanger Aftenblad, der han ledet nettredaksjonen mellom 1997 og 2000. 2000\xe2\x80\x932001 var han innholdsansvarlig i nettstedet stavangerpuls.no, f\xc3\xb8r han vendte tilbake til Aftenbladet og startet nettradio.no, Stavanger Aftenblads nettradio-satsing, som gikk inn i 2007. \xc3\x85ret etter startet han Rogalyd, en wiki for artister og band fra Rogaland. Dette nettstedet driftes i dag av Stavanger bibliotek.\n_START_SECTION_\nPrest\n_START_PARAGRAPH_\nSiden 2016 har Tormod Eikill v\xc3\xa6rt prest i Den norske kirke."